Rīgā, 2024.gada 31.maijā

Lielvārdes Mūzikas un mākslas skolas audzēkņu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Lielvārdes Mūzikas un mākslas skola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības” un “Laba pārvaldība” kvalitātes vērtējuma līmenis ir “ļoti labi” un jomas “Iekļaujoša vide” vērtējums - “labi[[1]](#footnote-1):

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Ļoti labi** |
| **Iekļaujoša vide** | **Labi** |
| **Laba pārvaldība** | **Ļoti labi** |

1. Lielvārdes Mūzikas un mākslas skolas stiprās puses ir kvalitatīvi īstenots izglītības process profesionālu un ieinteresētu pedagogu vadībā, panākot noteiktos mērķus – sniegt izglītojamiem zināšanas, prasmes un motivāciju sekmīgai izglītības turpināšanai, vienlaikus ietverot sociāli emocionālo izglītošanu un nodrošinot psiholoģisko labklājību; direktores empātija, ētika, personiskās vērtības, cilvēciskās īpašības un profesionālā kompetence sekmē organizācijas kultūru un nodrošina demokrātijas vērtības un pārvaldības modeli izglītības iestādē.
2. Kā svarīgākos turpmākajos gados skolai veicamos darbus akreditācijas ekspertu komisija ir noteikusi programmas īstenošanas vietā Lielvārdē (Dravnieku iela 8, Lielvārde, Ogres novads), veikt apgaismojuma uzlabojumus zīmēšanas klasē. Izanalizēt un papildināt uzstādījumu priekšmetu klāstu, nodrošināt daudzveidību un atlasīt priekšmetus dažādu prasmju līmeņu vajadzībām. Programmas īstenošanas vietā Lēdmanē (“Lēdmanes skola”, Lēdmane, Lēdmanes pagasts, Ogres novads) ir nepieciešams papildināt IT prezentāciju nodrošināšanai, jo kompozīcijas un mākslas valodas priekšmetos nepieciešams lielāks ekrāns detalizētu attēlu prezentēšanai. Ir nepieciešams atjaunot instrumentu resursus – iegādāties jaunu koncertkokli ar slēdžiem.

Akreditācijas ekspertu komisija, veicot savu darbu, izmantoja šādas metodes:

1. Intervijas un sarunas ar izglītības iestādes vadītāju, vietniekiem, pedagogiem, audzēkņiem, izglītojamo vecākiem, dibinātāja pārstāvi);
2. 18 mācību nodarbību vērošana;
3. Izglītības iestādes apskate – Lielvārdē (Dravnieku iela 8, Lielvārde, Ogres novads), Lēdmanē (“Lēdmanes skola”, Lēdmane, Lēdmanes pagasts, Ogres novads) un Jumpravā (Daugavas Iela 6, Jumprava, Jumpravas pagasts, Ogres novads);
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības stratēģija, ikgadējais darba plāns, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati u.c.);
5. Situāciju analīze ar dažādām mērķgrupām par aktuāliem izglītības iestādes darbības jautājumiem;
6. Izglītības iestādes tīmekļvietnes <https://musicartlielvarde.lv/> analīze.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Guna Smiltniece

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)